ABANTU abasoba mu bukadde 16 e Yitale bagaaniddwa okutambula lwa ssennyiga w’e China amanyiddwa nga Corona Virus.
Amasaza okuli Lombardy n’amalala 14 wakati n’obukiikaddyo bwa Yitale balagiddwa okusooka okukeberebwa bafune olukusa okutambula mu bibuga ebirala.
Ssennyiga ono atannaba kufunirwa ddagala yatuuka dda e Yitale mu bibuga omuli; Milan ne Venice era tebaagala ayongere kusaasaanira bibuga birala.
Okugaanibwa okutambula kiddiridde Gavumenti ya Yitale ng’eyita mu Katikkiro, Giuseppe Conte okusooka okulangirira nti baggaddewo amasomero, giimu, ebifo by’abalambuzi omuterekebwa ebyafaayo, bbaala n’ebifo ebyenjawulo mu bitundu omuteeberezebwa okuba obulwadde buno.
Yitale y’esinze okuzuulibwaamu abalwadde abakwatiddwa ssennyiga wa China mu mawanga agali mu Bulaaya.
Ekiragiro kino kigenda kukosa kumpi omuwendo gw’abantu ebitundu kimu kya kuna ababeera mu Yitale. Byonna bikolebwa okutangira abantu abalala okukwatibwa obulwadde buno.
Abaakafa bayisizza omuwendo gwa bantu 230 kyokka nga balangiriddwa Gavumenti mu butongole bali 36 mu ssaawa 24 zokka (olunaku lumu).
Katikkiro Conte yalangiridde nti ekiragiro kino kigenda kukosa eggwanga kyokka bateekwa okukuuma obulamu bw’abantu.
Gye buvuddeko, waabaddewo akasattiro, Paapa Francis bwe yalumbiddwa sennyiga Abakristu ne balowooza nti ssennyiga w’e China.
Mu Yitale embeera ya bunkenke naddala ebibuga ebirala 14 okuli Modena, Parma, Piacenza, Reggio Emilia, Rimini, Pesaro, Urbino, Alessandria, Asti, Novara, Verbano Cusio Ossola, Vercelli, Padua, Treviso ne Venice. Ssennyiga ono yatandikira China era asse bannansi bangi .
Uganda tannaba kutuuka kyokka gavumenti yalabudde abasuubuzi obutagenda China olw’obulwadde.
Amawanga agamu nga Kenya gaayimirizza ennyonyi zaago okugenda oba okuyingira China okuggyako nga zisoose kwekebejjebwa nnyo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn